《同陵州牧关文学游小西天》
明代·黎民表

陆海潜异珍，奇观在涿鹿。积险希天门，重深讶渊谷。

真人感下希，神僧惧沉陆。凿空启檀施，镂石藏梵牍。

委积弥年祀，青苔尚可读。遥役讵能探，饮河恒满腹。

据槁日酣饮，远望荡心目。夕乌东南驰，庭皋千里绿。

寤寐所思人，往来山之曲。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养希杂录》、《谕后语录》。